Domratsjeva vant – nordmennene fortsatte nedturen
ARTIKKELEN ER OVER FIRE ÅR GAMMEL Den hviterussiske jenta gikk først inn på standplass til annen skyting, som er den siste liggende. Mens Kaisa Mäkäräinen la seg ned for å skyte, ble Domratsjeva stående og var klar for å skyte stående, selv om det altså var den siste liggende skytingen. Også tidligere har hun gjort samme feil, men denne gangen avverget hun den før det var for sent. Gjennom det russiske publikummet merket hun at noe var feil og så på sin finske konkurrent, som lå på matta. 28-åringen brøt ut i latter, før hun la seg ned og bommet en gang. Tidligere har hun også tabbet seg ut med å skyte på feil skive. VG DIREKTE:Slik var jaktstarten Hun havnet på etterskudd etter skytingen, men på den tredje skytingen bommet utfordreren om verdenscupseieren sammenlagt, Mäkäräinen, to ganger og Domratsjeva var i føringen igjen. Hun gikk fra den tyske duoen Laura Dahlmeier og Franziska Preuss i sporet, til tross for at de skjøt feilfritt. Dahlmeier kom på 2.-plass mens Preuss ble nummer tre. De norske jentene fortsatte med svake resultater. Tiril Eckhoff bommet tre ganger, men gikk seg likevel seg opp fra en 23.-plass til 17.-plassen. Hun var 2.32,1 bak i mål. – Tiril gjør et bra løp, men det er litt for mange bom. Det kan bli bra på fellesstarten med mindre bom, fordi lista ligger høyt, sa leder for landslagene, Arne Idland til NTB. Fanny Welle-Strand Horn ble nummer 34, mens Marte Olsbu kom på plassen bak. Elise Ringen endte på 43.-plass. Synnøve Solemdal var blitt syk og valgte å stå over rennet. – Det er for mange bom og akkurat nå er de ikke bedre. Etter NM neste uke trenger vi en liten pause, sa Idland. Søndag er sesongens siste verdenscuprenn. Da skal sammenlagtseieren i verdenscupen avgjøres mellom Domratsjeva og Mäkäräinen, men det skal mye til for å ta fra den hviterussiske jenta seieren, selv om finnen har en liten teoretisk mulighet.
Darja Domratsjeva rotet på standplass, men vant jaktstarten foran to tyske jenter. Tiril Eckhoff ble beste norske på 17.-plass.